S-97/2017

Mál þetta, sem dómtekið var 15. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 14. mars síðastliðinn á hendur Í-kk-þgf A-kk-þgf J-kk-þgf, kt. 000000-0000, nú til heimilis að Stamphólsvegi 3 í Grindavík, „fyrir eftirgreind þjófnaðarbrot, með því að hafa:

1. Þriðjudaginn 18. ágúst 2015 í Reykjavík stolið eldsneyti að söluandvirði 7.462 krónur frá bensínafgreiðslustöð Olís við Ánanaust með því að dæla því á bifreiðina UB-624 og aka á brott án þess að greiða fyrir. [...]

2. Föstudaginn 21. ágúst 2015 í Reykjavík stolið eldsneyti að söluandvirði 5.430 krónur frá bensínafgreiðslustöð Olís við Sæbraut með því að dæla því á bifreiðina UB-624 og aka á brott án þess að greiða fyrir. [...]

3. Sunnudaginn 23. ágúst 2015 í Reykjavík stolið eldsneyti að söluandvirði 7.041 krónur frá bensínafgreiðslustöð Olís við Háaleitisbraut með því að dæla því á bifreiðina UB-624 og aka á brott án þess að greiða fyrir. [...]

4. Föstudaginn 28. ágúst 2015 í Garðabæ stolið eldsneyti að söluandvirði 5.603 krónur frá bensínafgreiðslustöð Olís í Garðabæ með því að dæla því á bifreiðina UB-624 og aka á brott án þess að greiða fyrir. [...]

5. Miðvikudaginn 9. september 2015 í Reykjavík stolið eldsneyti að söluandvirði 7.119 krónur frá bensínafgreiðslustöð Olís við Klöpp, Skúlagötu, með því að dæla því á bifreiðina UB-624 og aka á brott án þess að greiða fyrir. [...]

6. Mánudaginn 11. júlí 2016 í Reykjavík stolið eldsneyti að söluandvirði 9.184 krónur frá bensínafgreiðslustöð Olís við Gullinbrú, með því að dæla því á bifreiðina YR-321 og aka á brott án þess að greiða fyrir. [...]

7. Þriðjudaginn 19. júlí 2016 í Reykjavík stolið eldsneyti að söluandvirði 9.323 krónur frá bensínafgreiðslustöð Olís við Norðlingarholt (sic.) með því að dæla því á bifreiðina YR-321 og aka á brott án þess að greiða fyrir. [...]

8. Föstudaginn 22. júlí 2016 í Reykjavík stolið eldsneyti að söluandvirði 9.421 krónur frá bensínafgreiðslustöð Olís við Norðlingarholt (sic.) með því að dæla því á bifreiðina YR-321 og aka á brott án þess að greiða fyrir. [...]

9. Miðvikudaginn 27. júlí 2016 í Reykjavík stolið eldsneyti að söluandvirði 8.918 krónur frá bensínafgreiðslustöð Olís við Norðlingarholt (sic.) með því að dæla því á bifreiðina YR-321 og aka á brott án þess að greiða fyrir. [...]

Telst brot í öllum liðum varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar“.

Um málsatvik er skírskotað til framangreindrar ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau réttilega heimfærð til refsiákvæða. Ákærði hefur því unnið sér til refsingar.

Til málsbóta horfir að ákærði hefur, hvort tveggja á rannsóknarstigi og fyrir dómi, gengist við brotum sínum. Samkvæmt framlögðu sakavottorði nær sakaferill hans aftur til ársins 2007 og hefur hann þar af tvívegis verið dæmdur til refsinga fyrir auðgunarbrot og er þeirra dóma hér getið. Með dómi 5. maí 2010 var hann dæmdur í fimm ára fangelsi og tímabundið sviptur ökurétti, fyrir ýmis brot gegn almennum hegningarlögum, þar á meðal þjófnaðar- og gripdeildarbrot, sem hann framdi öll eftir að hann varð fullra átján ára, brot gegn umferðarlögum og brot gegn lögum um ávana- og fíkniefni. Þann 16. júní 2012 var honum veitt reynslulausn í þrjú ár af níuhundruð daga eftirstöðvum refsingar dómsins. Með dómi 17. október á síðasta ári var hann dæmdur í 45 daga fangelsi og tímabundið sviptur ökurétti, fyrir umferðarlagabrot, vopnalagabrot og þjófnað. Brot ákærða í máli þessu framdi hann fyrir þann tíma að sá dómur gekk og er honum því nú gerður hegningarauki við þann dóm og á grundvelli 60. gr. almennra hegningarlaga nr. 19/1940, er refsing þess dóms tekin upp og ákærða nú gerð refsing í einu lagi, sbr. 78. gr. þeirra laga. Samkvæmt því, að teknu tilliti til 255. gr. sömu laga og samkvæmt 77. gr. þeirra laga, þykir refsing ákærða hæfilega ákveðin fangelsi í fjóra mánuði. Atvik samkvæmt ákæruliðum 1. til 5. í máli þessu áttu sér stað í ágúst og september 2015, en samkvæmt fyrirliggjandi gögnum voru skýrslur hins vegar ekki teknar af ákærða vegna þeirra atvika fyrr en í ágúst og nóvember 2016. Ákæra var svo sem fyrr segir gefin út 14. mars á þessu ári. Ekki liggur fyrir skýring á drætti málsins að þessu leyti. Að öllu virtu, þar með talið með hliðsjón af framangreindri málsmeðferð, þykir mega fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga nr. 19/1940.

Með vísan til 1. mgr. 218. gr. laga um meðferð sakamála nr. 88/2008, er ákærði dæmdur til að greiða sakarkostnað málsins, sem er þóknun skipaðs verjanda hans, G-kk-ef S-x-x R-kk-ef héraðsdómslögmanns, sem þykir hæfilega ákveðin 147.560 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði Í-kk-nf A-kk-nf J-kk-nf, sæti fangelsi í fjóra mánuði, en fresta skal fullnustu refsingar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 147.560 krónur í sakarkostnað, sem er þóknun skipaðs verjanda hans, G-kk-ef S-x-x R-kk-ef héraðsdómslögmanns.

H-kk-nf Þ-kk-nf